去地草
作者：李光
朝代：宋

paragraphs: 城東古雙泉，清駛給萬家。
缾罌晝夜給，舶賈雜鄰娃。
蠻童與蜑女，赤脚兩髻丫。
常苦藻荇繁，滋蔓掩白沙。
蕭疏失林影，聒聒鳴亂蛙。
十夫勇善沒，入水初紛拏。
詎勞斧鉞誅，芟荑費鋤杷。
除惡去根本，無令再萌芽。
依憑絕纖鱗，驚懼失老蛇。
風吹有縠紋，月照無纖瑕。
銅盆湛冰雪，石鼎發乳花。
餘波及農圃，父老免嘆嗟。